Komission tiedonanto - Kiinteiden polttoaineiden markkinat yhteisössä vuonna 1997 ja ennuste vuodeksi 1998



Virallinen lehti nro C 131 , 29/04/1998 s. 0005 - 0008



Kiinteiden polttoaineiden markkinat yhteisössä vuonna 1997 ja ennuste vuodeksi 1998 (98/C 131/04) 1. Tässä alustavassa kertomuksessa analysoidaan jäsenvaltioiden laatimia vuosien 1997 ja 1998 ennusteita, jotka toimitettiin komissiolle marraskuussa 1997. Sen tarkoituksena on antaa EHTY:n neuvoa-antavalle komitealle ja muille asianomaisille tuoreimmat tiedot yhteisön kiinteiden polttoaineiden markkinoiden kehityksestä. Yhteisön kiinteiden polttoaineiden markkinoista vuonna 1997 ja vuoden 1998 ennusteesta laaditaan uusi kertomus vuoden 1998 ensimmäisellä neljänneksellä. 2. Taloudellisen toiminnan arvioidaan vilkastuneen huomattavasti vuonna 1997 verrattuna vuoden 1996 arvioituun 1,8 prosentin kasvuun. Tämä on lähinnä edelleen jatkuneen viennin kasvun ja joidenkin jäsenvaltioiden yksityisen kulutuksen elpymisen ansiota. Reaalibruttokansantuotteen ennustetaan kasvaneen vuonna 1997 yhteisössä keskimäärin 2,6 prosenttia. Toiminnan vilkastumisesta edelleen vuonna 1998 on yhä vakuuttavampia merkkejä, sillä myönteinen kehitys näkyy jo kotimaisessa taloudessa julkisen talouden vakautumisen, asianmukaisen palkkakehityksen, alhaisena säilyneen korkotason, kuluttajien palautuneen luottamuksen ja investointien hyvän tuottavuuden ansiosta BKT:n kasvu noussee vuonna 1998 keskimäärin 3 prosenttiin. 3. Energian kysynnän osalta vuoden 1997 ensimmäisen puoliskon ennakkoluvut osoittavat kysynnän (sisäinen bruttokulutus) laskeneen koko yhteisössä noin 1,2 prosenttia lämpimän sään johdosta. Energialähteistä vain ydin- ja vesivoiman kulutus on lisääntynyt. Ydinvoiman kulutus on noussut 2,4 prosenttia ja vesivoiman 1,4 prosenttia verrattuna samaan ajankohtaan edellisenä vuonna, kun taas öljyn kulutus on pysynyt suurin piirtein muuttumattomana. Kaikkien muiden energialähteiden kulutus on laskenut. Eniten ovat laskeneet kiinteiden polttoaineiden kulutus, 5,2 prosenttia (kivihiili 5,1 prosenttia sekä ruskohiili ja turve 5,6 prosenttia), ja maakaasun kulutus, 3 prosenttia. Kun otetaan huomioon talouden ennustettu kasvu ja oletetaan, että sääolosuhteet pysyvät vakioina, energian kysynnän ennustetaan kasvavan 1,8 prosenttia vuonna 1998. Kiinteiden polttoaineiden osalta kivihiilen kysyntä saattaa laskea 4 prosenttia ja ruskohiilen 2 prosenttia. 4. Yhteisön kivihiilen tuotantoon vaikuttavat edelleen eriasteiset rakenneuudistus-, järkeistämis- ja uudenaikaistamissuunnitelmat. Yhteisön kivihiilen tuotanto laski vuonna 1997 vuoteen 1996 verrattuna arviolta 3,6 miljoonaa tonnia (2,9 prosenttia) 123,1 miljoonaan tonniin. Kaikkien kivihiiltä tuottavien jäsenvaltioiden tuotannon odotetaan laskevan: Ranskan 1,3 miljoonaa tonnia (18,2 prosenttia), Saksan 1,2 miljoonaa tonnia (2,2 prosenttia), Yhdistyneen kuningaskunnan 0,9 miljoonaa tonnia (1,8 prosenttia) ja Espanjan 0,3 miljoonaa tonnia (1,4 prosenttia). Vuonna 1998 kivihiilen tuotannon ennustetaan laskevan noin 15,2 miljoonaa tonnia (12,3 prosenttia) 108 miljoonaan tonniin. Suurin osa tästä tuotannon vähenemisestä tapahtunee Yhdistyneessä kuningaskunnassa, jossa tuotannon arvioidaan supistuvan lähes 12,2 miljoonaa tonnia (25,5 prosenttia), kun tuottajat reagoivat kaasun lisääntyneen hyödyntämisen aiheuttamaan markkinoiden supistumiseen sähköntuotannon alalla. Saksan odotetaan vähentävän kivihiilen tuotantoa hieman yli 2 miljoonaa tonnia (3,9 prosenttia), Ranskan 0,6 miljoonaa tonnia (9,3 prosenttia) ja Espanjan 0,4 miljoonaa tonnia (2,3 prosenttia). >TAULUKON PAIKKA> 5. Vuoden 1997 yhteisön sisäisten kivihiilitoimitusten määräksi arvioidaan 268,2 miljoonaa tonnia, eli lähes 3,3 miljoonaa tonnia vähemmän kuin edellisenä vuonna. Vähennyksiä kirjattiin lähes kaikilla kulutusaloilla. Erityisesti vähenivät toimitukset julkisessa omistuksessa oleville voimalaitoksille, 2,9 miljoonaa tonnia (1,7 prosenttia) 172,9 miljoonaan tonniin, koksaamoille (0,9 miljoonaa tonnia, 1,7 prosenttia) ja muille teollisuudenaloille (0,8 miljoonaa tonnia, 3,9 prosenttia). Omaan käyttöön energiaa tuottaville laitoksille toimitetun kivihiilen määrän arvioidaan kuitenkin nousseen lähes 0,4 miljoonaa tonnia (6,8 prosenttia). Toimitukset rauta- ja terästeollisuudelle kasvoivat myös (1,2 miljoonaa tonnia, 14,7 prosenttia). Jäsenvaltioita tarkasteltaessa huomattavimmat toimitusten vähennykset ovat odotettavissa Yhdistyneessä kuningaskunnassa (3,0 miljoonaa tonnia), Saksassa (2,2 miljoonaa tonnia) ja Ranskassa (1,7 miljoonaa tonnia). Näiden vastapainoksi toimitukset ovat lisääntyneet hieman Espanjassa (1,4 miljoonaa tonnia), Suomessa (0,8 miljoonaa tonnia) ja Italiassa (0,6 miljoonaa tonnia). Saksalaisten, espanjalaisten ja brittiläisten tuottajien kivihiilivarastojen odotetaan kasvavan hieman, kun taas sähköntuottajien kivihiilivarastot voivat kasvaa noin 50,5 miljoonasta tonnista 53,3 miljoonaan tonniin pääasiassa Yhdistyneen kuningaskunnan sähköntuottajien suurempien varastojen johdosta. Vuonna 1998 sisäisten kivihiilitoimitusten odotetaan vähenevän noin 24,7 miljoonaa tonnia 243,5 miljoonaan tonniin. Suurin osa tästä vähennyksestä (21,1 miljoonaa tonnia eli lähes 86 prosenttia) johtuu voimalaitoksille toimitettavien määrien pienenemisestä. Teollisuuskäyttö saattaa laskea noin 0,9 miljoonaa tonnia, ja kotimaan markkinoiden toimitusten odotetaan vähenevän 0,8 miljoonaa tonnia, vaikka toimitukset rauta- ja terästeollisuudelle saattavatkin lisääntyä hieman (vähän yli 0,1 miljoonaa tonnia). Toimitusten odotetaan vähenevän eniten Yhdistyneessä kuningaskunnassa (15,5 miljoonaa tonnia), Ranskassa (4,3 miljoonaa tonnia), Tanskassa (3,0 miljoonaa tonnia) sekä jonkin verran myös Portugalissa (1,0 miljoonaa tonnia) ja Belgiassa (0,5 miljoonaa tonnia). Sähköntuotantoala, joka on suurin kivihiilen kuluttaja, määrää suurelta osin kivihiilitoimitusten kehityksen. On kuitenkin huomattava, että kivihiilen käyttöä koskeviin määrällisiin ennusteisiin on suhtauduttava varsin varauksellisesti, sillä lukujen pohjana olevissa kansallisissa analyyseissa on taipumus nähdä hiili "ylijäämäpolttoaineena", jota tarvitaan energian ennustetun kokonaiskysynnän tyydyttämiseksi sen jälkeen, kun muista polttoaineista tai energialähteistä saatavat määrät on toimitettu. Näin ollen vesivoiman tai ydinvoiman tuotannon vaihtelut voivat muuttaa arvioitua hiilen tarvetta merkittävästi. Toisaalta ei ole epäilystäkään maakaasun markkinaosuuden kasvamisesta kiinteiden polttoaineiden kustannuksella erityisesti Yhdistyneessä kuningaskunnassa. 6. Sähkön kokonaistuotannon arvioidaan mahdollisesti laskevan vuonna 1997 noin 1,5 prosenttia verrattuna vuoteen 1996. Kaasun, ydinvoiman ja vesivoiman avulla tuotetun sähkön määrän odotetaan kasvavan, mutta öljyyn, kivihiileen ja ruskohiileen perustuva sähköntuotanto vähenee vastaavasti tätä kasvua enemmän. Kivihiilen toimitukset julkisessa omistuksessa oleville voimalaitoksille vähenivät arviolta 2,9 miljoonaa tonnia vuonna 1997 verrattuna vuoteen 1996. Toimitusten odotettiin vähenevän eniten Yhdistyneessä kuningaskunnassa (2,8 miljoonaa tonnia), Saksassa (2,1 miljoonaa tonnia) ja Ranskassa (2,0 miljoonaa tonnia). Nämä toimitusmäärien vähennykset ylittivät selvästi vähäisemmät lisäykset Espanjassa (1,4 miljoonaa tonnia), Suomessa (0,9 miljoonaa tonnia), Italiassa (0,6 miljoonaa tonnia), Tanskassa (0,4 miljoonaa tonnia) ja Portugalissa (0,4 miljoonaa tonnia). Vuoden 1998 ennusteiden perusteella kivihiilen toimitukset saattavat vähentyä lähes 20 miljoonaa tonnia. Tästä pelkästään Yhdistyneen kuningaskunnan osuus on yli 14 miljoonaa tonnia, mikä johtuu siitä, että maassa ollaan ottamassa käyttöön uusia voimalaitoksia, joissa ei hyödynnetä hiiltä. Loppu vähennyksestä muodostuu seuraavasti: Tanska 2,9 miljoonaa tonnia, Ranska 2,1 miljoonaa tonnia ja Portugali 0,7 miljoonaa tonnia. Useimmissa muissa jäsenvaltioissa toimitukset pysyvät ennallaan tai vähenevät. 7. Kokonaistoimitukset teollisuudelle lisääntyivät 0,4 miljoonaa tonnia (1,4 prosenttia) 29,5 miljoonaan tonniin vuonna 1997, sillä kivihiilen toimitukset rauta- ja terästeollisuudelle kasvoivat huomattavasti. Nämä toimitukset kasvoivat enemmän kuin muille teollisuudenaloille suuntautuneet toimitukset vähenivät. Vuoden 1998 ennusteiden mukaan toimitukset kuitenkin vähenevät yhteensä noin miljoonalla tonnilla 28,5 miljoonaan tonniin, vaikka toimitukset rauta- ja terästeollisuudelle kasvavat edelleen. 8. Raakateräksen tuotanto oli vuonna 1997 noin 158 miljoonaa tonnia, eli 7,3 prosenttia (10,8 miljoonaa tonnia) enemmän kuin vuonna 1996. Vuonna 1998 raakateräksen tuotannon odotetaan kasvavan edelleen 5 miljoonaa tonnia 163 miljoonaan tonniin. Koksintuotannon määrä vuonna 1997 oli noin 39,9 miljoonaa tonnia, joka on noin 0,4 miljoonaa tonnia (0,9 prosenttia) vähemmän kuin vuonna 1996. Tuonti kolmansista maista lisääntyi kuitenkin noin 0,9 miljoonaa tonnia 7,4 miljoonaan tonniin. Terästehtaille toimitetun määrän arvioidaan kasvaneen 42,3 miljoonaan tonniin (1,2 prosenttia), kun taas muiden koksin toimitusten määrä yhteisössä oli arviolta noin 5,6 miljoonaa tonnia, eli noin 2,1 prosenttia enemmän kuin edellisenä vuonna. Tuotannon odotetaan laskevan 0,5 miljoonaa tonnia eli 1,3 prosenttia vuonna 1998. Toimitukset terästeollisuudelle vähenevät 0,1 miljoonaa tonnia (0,3 prosenttia), samoin vähenevät toimitukset muille yhteisön kuluttajille (6,3 prosenttia). 9. Käytettävien ruskohiili- ja turvevarojen (tuotanto ja tuonti) odotetaan olevan yhteisössä vuonna 1997 12,4 miljoonaa tonnia (4,5 prosenttia) pienemmät kuin edellisenä vuonna eli noin 262 miljoonaa tonnia. Saksan ruskohiilituotannon merkittävä lasku näyttää jatkuvan. Tuotannon arvioidaan laskeneen 11,7 miljoonaa tonnia 175,6 miljoonaan tonniin voimalaitosten (- 6,6 miljoonaa tonnia), briketinvalmistuslaitosten (- 4,5 miljoonaa tonnia) ja muiden (- 0,7 miljoonaa tonnia) vähentyneen kysynnän vuoksi. Kysynnän heikkeneminen on vaikuttanut eniten Lausitzin alueella (- 8,7 miljoonaa tonnia), kun taas Helmstedtin ruskohiilituotannon odotetaan kasvavan hieman. Käytettävien ruskohiili- ja turvevarojen odotetaan vähenevän vuonna 1998 5,7 miljoonaa tonnia (2,2 prosenttia), sillä kysynnän ennustetaan laskevan Saksassa. Kysynnän laskua korvaa jonkin verran Kreikassa suunniteltu käytön lisääminen sähköntuotannossa (2,3 miljoonaa tonnia, 3,9 prosenttia). 10. Kivihiilen tuonnin kolmansista maista arvioidaan kasvaneen vuonna 1997 4,3 miljoonaa tonnia (3 prosenttia) edellisvuodesta. Tuonnin yhteismääräksi arvioidaan 145,5 miljoonaa tonnia. Tuonti on lisääntynyt eniten Yhdistyneessä kuningaskunnassa (4,7 miljoonaa tonnia), Saksassa (1,1 miljoonaa tonnia) ja Tanskassa (1,1 miljoonaa tonnia) sekä vähentynyt Espanjassa (2,9 miljoonaa tonnia) ja Ranskassa (0,9 miljoonaa tonnia). Tuonnin muutosten odotetaan hyödyttävän erityisesti Kolumbiaa (lisäys 5,1 miljoonaa tonnia) sekä jossain määrin Australiaa (lisäys 1,3 miljoonaa tonnia), kun taas yhteisön tuonti Etelä-Afrikasta pienenee 0,7 miljoonaa tonnia. Vuonna 1998 kivihiilen tuonti kolmansista maista vähentyy arviolta 2,8 miljoonaa tonnia (1,9 prosenttia) 142,7 miljoonaan tonniin vuoteen 1997 verrattuna. Tuonnin odotetaan lisääntyvän merkittävästi Espanjassa (2,6 miljoonaa tonnia) ja Saksassa (1,8 miljoonaa tonnia), mutta tätä lisäystä suurempi on useimpien muiden jäsenvaltioiden, erityisesti Tanskan (vähennys 3 miljoonaa tonnia), Yhdistyneen kuningaskunnan (1,5 miljoonaa tonnia), Portugalin (miljoona tonnia) ja Ranskan (0,5 miljoonaa tonnia) tuonnin väheneminen. Toimittajien osalta muutosten ei odoteta olevan merkittäviä lukuun ottamatta Yhdysvaltoja (vähennys 1,8 miljoonaa tonnia) ja Etelä-Afrikkaa (1,3 miljoonaa tonnia). 11. Hiilen hinta laski vuonna 1997 vuoden 1996 lopun korkeasta tasosta. Eräät ostajat odottavat hinnan alenevan edelleen, mutta tällaiset odotukset eivät ole yleisiä. Rahtimaksut, jotka olivat erittäin alhaisia syksyllä 1996, nousivat vuoden 1997 alkupuoliskolla ja tavalliseen tapaan alenivat kesällä, mutta nousivat jälleen syksyllä. Erityisesti Panamax-markkinoilla on voitu tehdä edullisia kauppoja. Kilpailevien polttoaineiden hinnat ovat yleisesti ottaen pysyneet muuttumattomina. Raakaöljyn hinta on pysytellyt viime vuosien korkealla tasolla, ja raskaiden polttoöljyjen hinta on suurelta osin heijastanut tätä kehitystä. Öljykoksi on kuitenkin kilpaillut Euroopan markkinoilla vuonna 1997. Hinnat ovat olleet alempia kuin vuonna 1996, jolloin Yhdysvaltain markkinoilla oli puutetta tarjonnasta. Koksaamohiilen tuontihinta oli vuoden 1997 kolmannella neljänneksellä 57,54 Yhdysvaltain dollaria hiiliekvivalenttitonnia (het) kohti kun se edellisen vuoden vastaavana ajanjaksona oli 57,44 dollaria. Energiayhtiöiden voimalaitoksissa kuluttaman ja yhteisöön vuoden 1997 ensimmäisellä neljänneksellä tuodun höyryhiilen painotettu keskihinta (sekä yli vuoden mittaiset että lyhyemmän ajan sopimukset, ja kaikki alkuperät) oli (kirjoitusajankohtana saatavilla olevien tuoreimpien tietojen mukaan) 47,69 Yhdysvaltain dollaria hiiliekvivalenttitonnia kohti verrattuna 50,31 dollariin samana ajankohtana edellisenä vuonna. >TAULUKON PAIKKA> 12. Huolimatta yhteisön bruttokansantuotteen kasvusta vuonna 1997 energian kokonaiskysyntä alentunee hieman, ja tämä vaikuttaa erityisesti kiinteiden polttoaineiden kysyntään. Vuodeksi 1998 laaditut kiinteitä polttoaineita koskevat ensimmäiset ennusteet viittaavat siihen, että vuonna 1991 alkanut kysynnän aleneminen jatkuu.